b'\n_START_ARTICLE_\nFestival hrvatskog katoli\xc4\x8dkog filma Trsat\n_START_PARAGRAPH_\nFestival hrvatskog katoli\xc4\x8dkog filma Trsat je hrvatski filmski festival koji se odr\xc5\xbeava svake godine u Rijeci. Prvi je takvi nacionalni festival u Hrvatskoj.  Odr\xc5\xbeava se na Trsatskom sveti\xc5\xa1tu. Organiziraju ga Istra film iz Rijeke i Franjeva\xc4\x8dki samostan Trsat._NEWLINE_Prvi je odr\xc5\xbean 2010. godine. Festival je specijaliziran. Okuplja i izla\xc5\xbee godi\xc5\xa1nju produkciju katoli\xc4\x8dkih filmova snimljenih u Hrvatskoj i dijaspori. Sudjeluju filmovi svih \xc5\xbeanrova i rodova \xe2\x80\x93 igrani, dokumentarni, animirani, obrazovni, amaterski i drugi._NEWLINE_Uloga je festivala da se filmovi vjerske tematike u kojima se iskazuju evangelizacijske i dru\xc5\xa1tvene vrijednosti Katoli\xc4\x8dke Crkve u Hrvata prika\xc5\xbeu na festivalu te da se natje\xc4\x8du i vrjednuju po strogim kriterijima izvrsnosti umjetni\xc4\x8dkih i tehni\xc4\x8dkih standarda. Dodatni razlog i uloga ovog festivala je promicati va\xc5\xbenost i vrijednosti audiovizualne umjetnosti u djelovanju Katoli\xc4\x8dke crkve u Hrvatskoj, kao i poticati istu na uklju\xc4\x8divanje u financiranje filmske produkcije i snimanje filmova s novim autorskim pristupima i novim temama. _NEWLINE_Festival osim projekcija u programu ima filmske radionice za mlade filma\xc5\xa1e. Bernardin Modri\xc4\x87 odabire filmove koji \xc4\x87e biti uvr\xc5\xa1teni za prikazivanje. Na festivalu su prikazani filmovi Branka I\xc5\xa1tvan\xc4\x8di\xc4\x87a, Nade Prka\xc4\x8din, Nade Bori\xc4\x87 i drugih._NEWLINE_Na festivalu se nagra\xc4\x91uje najbolje filmove u vi\xc5\xa1e kategorija. Uz glavnu, dodjeljuje se pet strukovnih nagrada (najbolji redatelj, najbolji scenarist, najbolji snimatelj, najbolji skladatelj i najbolji monta\xc5\xbeer). Festivalski \xc5\xbeiri bili su do danas: predsjednici Petar Trinajsti\xc4\x87 i Branko I\xc5\xa1tvan\xc4\x8di\xc4\x87, filmski redatelj i umjetni\xc4\x8dki fotograf, Igor Modri\xc4\x87, monta\xc5\xbeer i redatelj glazbenih spotova snimatelj Robert Kal\xc4\x8di\xc4\x87._NEWLINE_2014. glavnu nagradu osvojio je Moja osveta je oprost, dokumentarni film o \xc5\xbeivotu i tragi\xc4\x8dnoj smrti istarskog sve\xc4\x87enika bla\xc5\xbeenog Miroslava Bule\xc5\xa1i\xc4\x87a scenaristice Irene Hrvatin i redatelja Nevena Mihaela Diane\xc5\xbeevi\xc4\x87a u produkciji HRT-a. Davorka Feller nagra\xc4\x91ena je za najbolju monta\xc5\xbeu za film Komi\xc5\xa1ki Kvarantore, Mladen Ivan Magdaleni\xc4\x87 najbolji je skladatelj, za glazbu u filmu \xc4\x8cujem, vjerujem, vidim; Davor \xc5\xa0ari\xc4\x87 dobio je nagradu za najboljeg snimatelja, film o Alojziju Stepincu Neukrotivi kardinal. Redatelji tog filma Mirela i Ivan Cigi\xc4\x87 dobili su nagradu za najbolju re\xc5\xbeiju. Silviju Miro\xc5\xa1ni\xc4\x8denku dodijeljena je nagrada za najbolji scenarij za film Bijela kuga._NEWLINE_2015. glavnu nagradu osvojio je dokumentarac Prate\xc4\x87i Majku Tereziju. Ljiljana Bunjevac Filipovi\xc4\x87 za taj je film dobila nagradu za najbolji scenarij, a Matija Zajec za najbolju monta\xc5\xbeu. Davor Bori\xc4\x87 dobio je nagradu za najboljeg redatelja za film Na Musteru do Uskrsa. Marko Ragu\xc5\xbe je najbolji snimatelj, za film Pisma novoro\xc4\x91enom Isusu. Bruno Krajcar dobio je nagradu za najboljeg skladatelja za glazbu u filmu Tragovi jedne vizije. Direktorica Laudata Ksenija Abramovi\xc4\x87 dobila je posebno priznanje za produkciju audiovizualnog stvarala\xc5\xa1tva. Posebno priznanje dobio je redatelj Edi Ben\xc4\x8di\xc4\x87 za poseban entuzijazam iskazan u radu na filmu Zavet._NEWLINE_2016. je ukupni pobjednik bio Sve je bio dobar san Branka I\xc5\xa1tvan\xc4\x8di\xc4\x87a. Isti film je dobio nagradu za najboljeg redatelja (Branko I\xc5\xa1tvan\xc4\x8di\xc4\x87) i najboljeg skladatelja (Dalibor Gruba\xc4\x8devi\xc4\x87). Za snimateljski rad u filmu Na dobro vam Salvestrovo nagra\xc4\x91en je Anton \xc5\xa0tor, za monta\xc5\xbeu filma Graditelj Rima nagra\xc4\x91ena je Anita Jovanov te za scenarij kratkoga igranoga filma Moja Ljiljo nagradu je dobio Hrvoje \xc5\xbdupari\xc4\x87. Edi Ben\xc4\x8di\xc4\x87 dobio je posebnu nagradu za film Fra Berard.'